****

**MINISTARSTVO KAPITALNIH INVESTICIJA**

Podgorica, 8. jun 2022. godine

Broj: 04-304/22-4103/4

**K O N C E S I O N I A K T**

**O NEMETALIČNOJ MINERALNOJ SIROVINI ARHITEKTONSKO-GRAĐEVINSKOG (UKRASNOG) KAMENA LEŽIŠTA “ŽOLJEVICA”, OPŠTINA ANDRIJEVICA**

**Podgorica, februar 2022**

**OPŠTI PODACI O KONCESIONOM AKTU**

**Naziv Koncesionog akta:**

**Koncesioni akt o nemetaličnoj mineralnoj sirovini arhitektonsko-građevinskog (ukrasnog) kamena ležišta “Žoljevica”, Opština Andrijevica**

Izrada Koncesionog akta izvršena je na osnovu Plana davanja koncesija za detaljna geološka istraživanja i eksploataciju mineralnih sirovina za 2021. godinu, koji na osnovu člana 7 stav 1 Zakona o koncesijama („Sl.list CG“,8/09 i 73/19) Vlada donosi, a u koji je uvršteno i ležište arhitektonsko-građevinskog (ukrasnog) kamena “Žoljevica”, Opština Andrijevica.

U skladu sa članom 40 Zakona o geološkim istraživanjima („Sl. list RCG’’, br. 28/93, 27/94, 42/94 i 26/07 i „Sl. list CG“, br. 28/11) i Programom geoloških istraživanja, JU Zavod za geološka istraživanja je pripremila kompleksnu geološku podlogu za potrebe izrade Koncesionog akta za ležište arhitektonsko-građevinskog (ukrasnog) kamena “Žoljevica”, Opština Andrijevica.

U skladu sa Zakonom o koncesijama („Službeni list CG”, broj 8/09 i 73/19) i Planom za davanje koncesija za detaljna geološka istraživanja i eksploataciju mineralnih sirovina za 2021. godinu, Ministarstvo kapitalnih investicija- Vlade Crne Gore (u daljem tekstu: Ministarstvo) pripremilo je Koncesioni akt za davanje prava na detaljna geološka istraživanja i eksploataciju arhitektonsko-građevinskog (ukrasnog) kamena ležišta “Žoljevica”, Opština Andrijevica.

Koncesioni akt je urađen u skladu sa članom 19 Zakona o koncesijama.

**Izvori podataka za izradu Koncesionog akta:**

* Raspoloživa geološka i rudarska dokumentacija Ministarstva kapitalnih investicija i JU Zavod za geološka istraživanja Podgorica;
* Podaci Uprave za katastar i državnu imovinu, Područna jedinica Andrijevica, broj 110-999-317 od 11.10.2017.godine;
* Mišljenje Sekretarijata lokalne uprave Opštine Andrijevica, broj 351-10-2017-0458/4 od 20.08.2017. godine;
* Mišljenje Uprave za zaštitu kulturnih dobara, akt broj 03-357/2018-2 od 23.11.2018. godine;
* Podaci o prosječno ostvarenim prodajnim cijenama arhitektonsko-građevinskog kamena u Crnoj Gori za 2020. godinu. (Ministarstvo kapitalnih investicija);
* Tehnički izvještaj sa koordinatama graničnih tačaka ležišta “Žoljevica”, Opština Andrijevica.

**Zakonski propisi korišćeni pri izradi Koncesionog akta:**

* Zakon o koncesijama („Sl. list CG“, br. 8/09 i 73/19);
* Zakon o rudarstvu („Sl. list CG“, br. 65/08, 74/10 i 40/11);
* Zakon o geološkim istraživanjima (‘“Sl. list RCG’’, br. 28/93, 27/94, 42/94 i 26/07 i „Sl. list CG“, br. 28/11);
* Zakon o procjeni uticaja na životnu sredinu („Sl. list RCG“, br. 75/18);
* Uredba o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina („Sl. list CG“, br. 37/11 i 40/16);Uredba o visini sredstava za sanaciju i rekultivaciju prostora na kojem se izvode rudarski radovi, načinu obračunavanja, plaćanja i korišćenja tih sredstava („Sl. list CG“, br. 51/11).

**Mjesto i vrijeme izrade Koncesionog akta: Podgorica, februar 2022.**

**S A D R Ž A J**

|  |  |
| --- | --- |
| Uvod |  |
|  |  |
| 1.Tehnički izvještaj o ležištu arhitektonsko-građevinskog (ukrasnog) kamena “Žoljevica” |  |
|  |  |
| 2.Rok trajanja koncesije |  |
|  |  |
| 3.Osnovni parametri za ocjenu ekonomske opravdanosti investicije |  |
|  |  |
| 4.Mjere za zaštitu životne sredine |  |
|  |  |
| 5.Rekultivacija istražno-eksploatacionog prostora “Žoljevica” |  |
|  |  |
| 6.Unapređenje energetske efikasnosti |  |
|  |  |
| 7.Uslovi koje je dužan da ispunjava koncesionar u pogledu tehničke opremljenosti, finansijske sposobnosti i ostale reference i dokaze o ispunjavanju tih uslova |  |
|  |  |
| 8.Minimalni – početni iznos koncesione naknade |  |
|  |  |
| 9.Kriterijumi za izbor najpovoljnije ponude |  |
|  |  |
| 10.Spisak potrebne tehničke dokumentacije sa uslovima za njenu izradu, odobrenja, saglasnosti i mišljenja za obavljanje koncesione djelatnosti |  |
|  |  |
| 11.Hronologija izrade tehničke dokumentacije i pribavljanje odobrenja i saglasnosti za izvođenje rudarskih radova |  |
|  |  |
| 12.Osnovni elementi tenderske dokumentacije (oglas, dokumentacija vezana za ponudu) |  |
|  |  |
| 13.Spisak propisa koji se primjenjuje u postupku davanja koncesije i u vršenju koncesione djelatnosti |  |
|  |  |

**UVOD**

U skladu sa Zakonom o koncesijama i Planom za davanje koncesija za detaljna geološka istraživanja i eksploataciju mineralnih sirovina za 2021. godinu, Ministarstvo kapitalnih investicija - Vlade Crne Gore (u daljem tekstu: Ministarstvo) u saradnji sa JU Zavod za geološka istraživanja pripremilo je Koncesioni akt za za davanje prava na detaljna geološka istraživanja i eksploataciju arhitektonsko-građevinskog (ukrasnog) kamena ležišta “Žoljevica”, Opština Andrijevica.

Cilj izrade Koncesionog akta je pokretanje postupka javnog nadmetanja za izbor najpovoljnije ponude za dodjelu Ugovora o koncesiji za istraživanje i eksploataciju arhitektonsko-građevinskog (ukrasnog) kamena na ležištu “Žoljevica”, Opština Andrijevica.

Izrada Koncesionog akta izvršena je na osnovu godišnjeg Plana davanja koncesija za detaljna geološka istraživanja i eksploataciju mineralnih sirovina za 2021. godinu, a u koju je uvršteno i ležište arhitektonsko-građevinskog (ukrasnog) kamena “Žoljevica”, Opština Andrijevica.

U skladu sa članom 18 stav 3 Zakona o koncesijama, prije upućivanja Koncesionog akta Vladi na usvajanje, Ministarstvo kapitalnih investicija organizuje i sprovodi javnu raspravu u roku od 15 do 30 dana od dana upućivanja javnog poziva za javnu raspravu.

Poslije sprovedene javne rasprave, Ministarstvo dostavlja Vladi, u skladu sa članom 18 stav 1 Zakona o koncesijama, Koncesioni akt sa Izvještajem sa javne rasprave na usvajanje.

Nakon usvajanja Koncesionog akta od strane Vlade, Ministarstvo objavljuje Javni oglas za davanje koncesije za detaljna geološka istraživanja i eksploataciju mineralne sirovine arhitektonsko-građevinskog (ukrasnog) kamena na ležištu “Žoljevica”, Opština Andrijevica.

Koncesija za detaljna geološka istraživanja i eksploataciju arhitektonsko-građevinskog (ukrasnog) kamena na ležištu “Žoljevica”, Opština Andrijevica, daje se putem javnog nadmetanja u otvorenom postupku, na način propisan Zakonom o koncesijama.

Ponuđač dostavlja ponudu na osnovu Javnog oglasa za davanje koncesije. Rok za dostavljanje ponuda ne može biti kraći od 30 dana od dana objavljivanja Javnog oglasa u dnevnom štampanom mediju.

Javni oglas se objavljuje i u ’’Službenom listu Crne Gore’’.

# TEHNIČKI IZVJEŠTAJ O LEŽIŠTU ARHITEKTONSKO-GRAĐEVINSKOG (UKRASNOG) KAMENA “ŽOLJEVICA”, OPŠTINA ANDRIJEVICA

## 1.1 Predmet Koncesionog akta

Predmet ovog Koncesionog akta je ležište mineralne sirovine arhitektonsko-građevinskog (ukrasnog) kamena “Žoljevica”, Opština Andrijevica .

## Položaj i opis ležišta

Ležište arhitektonsko-građevinskog (ukrasnog) kamena “Žoljevica”, opština Andrijevica, se nalazi na brdu Žoljevica (1510 m.n.m), u ataru sela Zabrđa, oko 5 km sjeverno od Andrijevice sa kojom je povezan lokalnim asfaltnim putem, dužine oko 7 km. Brdo Žoljevica se iznad sela Zabrđe naglo diže strmim ostenjacima do visine od 1,5 m, dok je prema sjeverozapadu i sjeveru ograničeno rijekom Gradišnicom.

Prema teritorijalno-administrativnoj podjeli ležište ‘’Žoljevica“ pripada teritoriji opštine Andrijevica i topografskom listu ''Ivangrad-zapad'', 1:25 000.

Na osnovu zahtjeva JU Zavod za geološka istraživanja– Podgorica, u skladu sa Uredbom o povjeravanju dijela poslova iz nadležnosti Ministarstva ekonomije JU Zavod za geološka istraživanja („Sl. list CG“, broj 16/18, 83/18, 74/19 i 110/20), a za potrebe izrade koncesionog akta za ležište arhitektonsko-građevinskog (ukrasnog) kamena “Žoljevica”, Opština Andrijevica, preduzeće za izvođenje geodetskih radova Etalon Geo Office d.o.o. Podgorica, koje je registrovano i licencirano za tu vrstu posla, je uradilo Tehnički izvještaj o granicama područja uslovne parcelacije i preparcelacije za ležište “Žoljevica”, Opština Andrijevica.

Ležište je šire definisan prostorno planskom dokumentacijom-prostorno urbanističkim planom Opštine Andrijevica, i nakon izvrženih istražnih radova definisan je u utvrđenim koordinatama državnog koordinatnog sistema (DKS) i prikazan na katastarskom planu Zabrđe I, čime je utvrđena površina i obim područja koncesije. S obzirom da je katastarska opština Zabrđe I u fazi izlaganja, granice perspektivnog prostora za dodjelu koncesije su nanijete na privremenom planu Zabrđe I.

.

Prostor koji se nalazi na podrucju katstarske opštine Zabrđe I je obuhvata katastarske  
parcele br. 130, 131, 132, 133, 135, 137, 138, 139, 140, 141, 142, 143, 144, 146, 147,148 i  
djelovi kat.parcela 129, 134, 149 i 150, sve upisane u LN 109, KO Zabrđe I, svojina države  
Crne Gore , raspolaganje vlada Crne gore, kao i katastarske parcele 136 I 145, i djelovi kat.  
parcela 959 I 961 , po kulturi nekategorisani putevi, upisane su u LN 150, KO Zabrđe I,  
svojina Crne Gore, raspolaganje Opština Andrijevica.

Na priloženim skicama prikazano je:

1) Područje koncesije na privremenom planu KO Zabrđe I, sa koordinatama graničnih tačaka u trenutku izrade ovog elaborata,

2) Područje koncesije na ortofoto karti UZN,

3) Područje koncesije na topografskoj karti 1:25000.

Na planu KO Zabrđe I, razmjere 1:2500, na zemljištu na kojem se nalazi ležište arhitektonsko-građevinskog (ukrasnog) kamena “Žoljevica”, definisan je prostor ležišta sa 44 granične tačke sa utvrđenim koordinatama državnog koordinatnog sistema (DKS) i površinom od 36 ha (362 281 m2) koju zahvata predmetno područje. Koordinate graničnih tačaka i površina ležišta arhitektonsko-građevinskog (ukrasnog) kamena “Žoljevica”, Opština Andrijevica, dati su u Tehničkom izvještaju, koji je sastavni dio predmetnog Koncesionog akta.

## 1.3 Geomorfološke karakteristike područja ležišta “Žoljevica”

U geomorfološkom pogledu, područje ležišta arhitektonsko-građevinskog (ukrasnog) kamena “Žoljevica”, opština Andrijevica, pripada sjeveristočnoj oblasti Crne Gore. Reljef ovog područja je u direktnoj zavisnosti od litološkog sastava i strukturnog sklopa terena.

Teritorija opštine je okružena visokim planinama: Komovima sa jugozapadne strane, Bjelasicom sa zapadne i Prokletijama sa južne strane, koje predstavljaju ujedno i prirodne granice ove teritorije. Tu spadaju mnogobrojni vrhovi i planine kao što su: Lisa, Troglav, Jelenak, Bavan, Štavna, Carine, Mojan, Ilijina glava, Lipovica, Greben, Zeletin, Balj i drugo. Opština Andrijevica je brdsko-planinskog karaktera sa nadmorskim visinama od 700 do 2 461 m.n.m (Vasojevićki Kom).

**1.4. Mišljenje Uprave za zaštitu kulturnih dobara**

Shodno dopisu Uprave za zaštitu kulturnih dobara, Cetinje, akt br. 03-357/2018-2 od 23.11.2018. godine, u predmetnom zahvatu nema zakonom zaštićenih kulturnih dobara, kao ni dobara sa potencijalnim kulturnim vrijednostima.

U toku izrade Koncesionih akata i realizacije predmetne koncesije, potrebno je uvrstiti i poštovati odredbe čl. 87 i 88 Zakona o zaštiti kulturnih dobara („Sl.list CG“, br. 49/10, 40/11, 44/17 i 18/19), koje se odnose na slučajna otkrića– nalaza od arheološkog značaja, ukoliko se prilikom izvođenja geoloških i rudarskih radova naiđe na iste, o čemu je potrebno obavijestiti ovu Upravu.

## Podaci o imovinsko-pravnim odnosima

Uprava za katastar i državnu imovinu- PJ Andrijevica je u dopisu navela da se lokalitet Žoljevica nalazina na prostoru KO Zabrđe I, za koju je i dalje na snazi popisni katastar. Prostor koji obuhvata predmetni lokalitet je u državnom vlasništvu, nosilac prava svojine i prava raspolaganja - Crna Gora i mali dio, koji obuhvataju saobraćajnice i djelovi saobraćajnica za potrebe kamenoloma - svojina Crna Gora, raspolaganje opština Andrijevica.

Shodno članu 44 Zakona o koncesijama, na nepokretnosti potrebnoj za obavljanje djelatnosti od javnog interesa u skladu sa zakonom, korisnik eksproprijacije mora imati pravo svojine ili druga prava u skladu sa zakonom kojim se uređuje eksproprijacija.

Koncesionar je dužan da plaća naknadu za korišćenje nepokretnosti u državnoj imovini.

Članom 45 Zakona o koncesijama na nepokretnosti koja je predmet koncesije upisuje se zabilježba tereta na osnovu zaključenog ugovora o koncesiji, u skladu sa zakonom kojim je uređen upis prava na nepokretnostima.

## Podaci iz prostorno–urbanističke dokumentacije

Na osnovu dopisa Sekretarijata lokalne uprave Opštine Andrijevica, broj 351-10-2017-0458/4 od 20.08.2017. godine, planirana je eksploatacija i prerada nalazišta ruda, ukrasnog kamena i mermera i eksploatacija šljunka, pijeska i ukrasnog kamena, prerada ruda, ukrasnog kamena i mermera, uz obavezno preduzimanje zaštitnih mjera.

Potencijalna koncesiona područja planirana su za eksploataciju i preradu mermera i ukrasnog kamena i to su lokaliteti: Trebačka Rijeka, Seoce, Piševska Rijeka, Babov potok, Pčelinjak (Kuti) i Žoljevica.

## Infrastruktura

Opština Andrijevica predstavlja vezu između većih urbanih centara Opštine Berane i Opštine Plav. Pored 73,7 km lokalnih puteva, Opštinu Andrijevica sa Beranama vezuje regionalni put dužine 7,9 km, a kroz opštinu prolazi i magistralni put koji je spona između opština Kolašin i Plav, na dužini od 31 km. Teritorija koju zauzima pretežno je brdskog i planinskog karaktera, pa je i struktura naselja veoma razuđena.

Podnožjem ležišta „Žoljevice“ prolazi kolski put koji spaja Gradišnicu sa putem Andrijevica - Mataševo. Ovaj put je do južnog podnožja „Žoljevice“ asfaltiran a dalje prema Gradišnici je dosta dobar makadam. Od puta za Gradišnicu, sjeverozapadno od Žoljevice, izgrađen je put dužine oko 2 km do istočnog grebena „Žoljevice“ na visini od 1 400 m.n.m. U blizini predmetne lokacije nema naseljenih mjesta koja bi bila ugrožena eksploatacijom.

## Tržište

Na području Andrijevice, trenutno, nema aktivnih površinskih kopova za eksploataciju arhitektonsko-građevinskog kamena, pa postoje povoljni uslovi da se na lokalnom tržištu i šire, nesmetano plasira sva planirana proizvodnja različitih gotovih proizvoda.

## Dosadašnja geološka istraživanja, rezerve i kvalitet mineralne sirovine

Šire područje ležišta izgrađuju stijene permske, srednjotrijaske, kredno – paleogene i kvartarne starosti. Sedimenti perma, u litološkom pogledu, predstavljeni su pješčarima, škriljcima, alevrolitima, laporcima, konglomeratima, kvarcitima, krečnjacima i dolomitičnim krečnjacima.

U okviru srednjeg trijasa, u području brda Žoljevica, razvijeni su vulkaniti (sa sjeverne strane brda Žoljevice), kao i ladinske naslage predstavljene vulkanogeno – sedimentnom serijom i karbonatnim tvorevinama (mermerisani krečnjaci, mermerisane krečnjačke breče, krečnjaci sa rožnacima). Vulkanske stijene predstavljene su keratofirima i kvarc-keratofirima masivnog izgleda, svjetlo do tamnozelene, rjeđe sive i mrko – crvene boje, sa jasnom porfirskom strukturom. U okviru vulkanogeno - sedimentne formacije, pored vulkanita, zastupljeni su tufovi, tufiti, laporci, rožnaci i krečnjaci. Karbonatne tvorevine srednjeg trijasa u području Žoljevice predstavljene su slojevitim i masivnim mermerisanim krečnjacima i mermerisanim krečnjačkim brečama. Sedimenti gornjokredno-paleogenog fliša izgrađuju terene južno od Žoljevice. Litološki sastav flišnih sedimenata je raznovrstan: pjeskoviti laporci, arkozni pješčari, grauvake, mikriti, kalkareniti i dr. Kvartarne tvorevine predstavljene su deluvijalnim materijalom izgrađenim od komada i blokova krečnjaka, mermerisanih krečnjaka i šarenih mermerisanih breča.

Samo ležište arhitektonsko-građevinskog kamena „Žoljevica“ izgrađuju srednjetrijaski sivi i bijeli masivni mermerisani krečnjaci. Sivi mermerisani krečnjaci, u okviru istraživanog terena, zauzimaju znatno veću površinu u odnosu na bijele. Međutim, prelaz sivih u bijele mermerisane krečnjake je bez jasnih granica, tako da se javlja čitav niz varijeteta: tamno-sivi, svijetlosivi, sivo-bijeli i bijelo-sivi. Bijeli mermerisani krečnjaci izgrađuju sjeverozapadni dio ležišta i u njima su prisutni jasno uočljivi sistemi pukotina različite orijentacije. U centralnom dijelu ležišta zastupljene su šarene mermerisane krečnjačke breče i laporoviti crveni krečnjaci sa rožnacima, čija je zapadna granica prema sivim mermerastim krečnjacim obilježena manjim rasjedom.

Bijeli mermerisani krečnjaci su izgrađeni uglavnom od iskristalisalog kalcita sa sitnim zrnima pirita, malo kvarca i sitnih ljuspica muskovita. Sivi mermerisani krečnjak je, takođe, izgrađen od iskristalisalog kalcita sa prslinama u kojima se javljaju sitna zrna sekundarnog kvarca i limonita.

U toku 1962 i 1963. godine izvedeni su geodetski i geološki radovi, istražno bušenje, rudarski radovi, kao i laboratorijska ispitivanja, te probna eksploatacija i obrada kamenih blokova bijelog i sivog varijeteta.

Na osnovu podataka geoloških istraživanja, obima i gustine istražnih radova, u Elaboratu iz 1963. godine, (D. Dragović.), proračunate su rezerve arhitektonsko-građevinskog (ukrasnog) kamena ležišta „Žoljevica“, koje iznose 2 283 000 m3.

Geološkim istraživanjima izvedenim u toku 1962. i 1963. godine utvrđena su fizičko-mehanička svojstva stijenske mase, koja su prikazana u narednoj tabeli.

*.Fizičko-mehanička svojstva arhitektonsko-građevinskog kamena iz ležišta „Žoljevica“*

|  |  |  |  |
| --- | --- | --- | --- |
| **Parametar** | **Jedinica** | **Srednje vrijednosti** | |
| **BV** | **SV** |
| Čvrstoća na pritisak:   * *u suvom stanju* * *u vodom zasić. stanju* * *poslije 25 ciklusa smrzavanja* | MPa |  |  |
| 147 | 147 |
| 139 | 138 |
| 127 | 144 |
| Čvrstoća na savijanje | MPa | 8,4 | 7,0 |
| Otpornost ivica na udar | % | 17,6 | 21,9 |
| Otpornost prema habanju brušenjem | cm3/50cm2 | 13,84 |  |
| Upijanje vode | % | 0,37 | 0,19 |
| Postojanost prema mrazu | post./nepost | postojan | postojan |
| Zapreminska masa sa porama i šupljinama | t/m3 | 2,68 | 2,69 |
| Zapreminska masa bez pora i šupljina | t/m3 | 2,70 | 2,71 |
| Stepen gustine | - | 0,992 | 0,992 |
| Poroznost | % | 0,8 | 0,8 |

Fizičko–mehanička svojstva bijelog (BV) i sivog varijeteta (SV) ukazuju da se radi o kamenu sa dobrom čvrstoćom na pritisak, umjerenom do malom otpornošću na savijanje, slabijom otpornošću ivica na udar, te dobrom otpornošću na habanje struganjem.

Kamen ležišta „Žoljevica“ se dobro polira, pri čemu se postiže visok sjaj. Mermerisani krečnjak ležišta „Žoljevica“ (oba varijeteta) može se okarakterisati kao vrlo dekorativan. Sobzirom na fizičko - mehaničke karakteristike, kamen Žoljevice bi se mogao koristiti za proizvodnju ploča za oblaganje horizontalnih i vertikalnih površina objekata u građevinarstvu.

## Hidrogeološke karakteristike

Sa hidrogeološkog aspekta, odlike područja u kome se nalazi neaktivno ležište arhitektonsko-građevinskog kamena „Žoljevica“ su relativno jednostavne.

Na širem području ležišta postoje brojni stalni površinski tokovi i izvori (Studena voda i Rapa). Sa zapadne i sjeverozapadne strane ležišta „Žoljevica“, protiče rijeka Gradišnica, pritoka Lima, preko koje se drenira predmetni prostor.Najveći vodeni tok je rijeka Lim, koja je glavni recipijent površinskih voda sa ovog područja prema Crnomorskom slivu, sa svojim pritokama: Piševska i Šekularska rijeka, Zlorečica koja nastaje od Perućice i Kutske rijeke, zatim Kraštica i Gradišnica odnosno Trebačka rijeka kao i mnogi manji vodotoci.Hidrogeološke prilike proučavanog područja uslovljene su klimom, geološkom građom, litološkim sastavom stijenskih masa i njihovim zalijeganjem, tektonskim i morfološkim karakteristikama. Ležište arhitektonsko-građevinskog kamena “Žoljevica” je izgrađeno od pretežno masivnih, dijelom tektoniziranih krečnjaka koji se karakterišu izvanrednom vodopropusnosti i predstavljaju hidrogeološke kolektore, tako da se cirkulacija - pražnjenje izdani nesmetano vrši u Gradišnicu i u podzemlje ispod nivoa budućeg eksploatacionog zahvata.

Zbog povoljnih morfoloških (fizičko-geografskih) uslova atmosferske vode koje padnu na područje ležišta i neposredne okoline, brzo, gravitaciono otiču u okolne povremene ili stalne vodotokove. Položaj ležišta je takav da se nalazi iznad površinskih vodotoka kojim se odvode površinske i podzemne vode.

## Inženjersko-geološke karakteristike ležišta

Ležište arhitektonsko-građevinskog kamena “Žoljevica” i njegovo uže područje izgrađeno je od krutih, vezanih, okamenjenih karbonatnih stijena. Takve stijene predstavljaju povoljnu radnu sredinu koja ima dobru nosivost i stabilne kosine - padine.

U okviru laboratorijskih ispitivanja fizičko-mehaničkih karakteristika arhitektonsko-građevinskog kamena u ležištu „Žoljevica” (1962,1963), na probama prikupljenim pri terenskim geološkim radovima, vršene su kompletne i djelimične analize kamena. Na bazi iskazanih fizičko-mehaničkih karakteristika, može se konstatovati da, stijenska masa koja izgrađuje ovo ležište posjeduje takva fizičko-mehanička svojstva koja omogućavaju stabilnost u uslovima subvertikalnih i vertikalnih zasjeka.

## Klimatske karakteristike

Opština Andrijevica ima izmjenjenu umjereno-kontinentalnu klimu koju karakterišu duge i oštre zime, sa sniježnim padavinama i kratka i svježa ljeta, sa prosječnom godišnjom temperaturom od 9,6°C. S obzirom na izraženu morfološku razuđenost terena (visoke planine, duboke rječne doline) veoma su velike razlike u mikroklimi pojedinih mjesta na teritoriji opštine. Preovlađujući vjetrovi u zimskim mjesecima su sjeverozapadni i sjeverni, a u ostalim mjesecima južni vetrovi. Zbog velike razuđenosti terena, na teritoriji Opštine se javljaju tri klimatska tipa i to: u dolini Lima umjereno-kontinentalna klima, u srednjim visinskim zonama sub-planinska klima i u visoko planinskom području planinska klima.

Prosječna količina padavina na teritoriji Opštine Andrijevica je 895 mm, dok je prosječna vlažnost vazduha 76%.

# ROK TRAJANJA KONCESIJE

Rok trajanja eksploatacije mineralne sirovine (vijek eksploatacije) zavisi od utvrđenih rezervi istih, godišnjeg kapaciteta eksploatacije i od zahtjeva tržišta.

Ovim koncesionim aktom daje se maksimalni rok koncesije za eksploataciju arhitektonsko-građevinskog (ukrasnog) kamena iz ležišta “Žoljevica” na period od 30 godina, sa minimalnom godišnjom proizvodnjom od oko 2.000 m3 komercijalnih blokova i tombolona arhitektonsko-građevinskog kamena.

Koncesija za eksploataciju arhitektonsko-građevinskog (ukrasnog) kamena iz ležišta “Žoljevica” daje se na maksimalni period od 30 godina, od čega:

* jedna (1) godina za detaljna geološka istraživanja,
* jedna (1) godina za: izradu rudarske dokumentacije, pribavljanja odobrenja i saglasnosti za izvođenje radova po istoj, pripremu ležišta za eksploataciju, instaliranje postrojenja i opreme potrebne za eksploataciju, kao i pribavljanje upotrebne dozvole za izgrađene objekte
* **28** (dvadeset osam) godina **za eksploataciju** mineralne sirovine.

Ukupan koncesioni period, koji obuhvata sve gore navedene faze, ne prelazi zakonom definisan rok trajanja koncesije od 30 godina.

Rok trajanja faze izrade rudarske i tehničke dokumentacije i pripremnih radova se ne može mijenjati.

1. **OSNOVNI PARAMETRI ZA OCJENU EKONOMSKE OPRAVDANOSTI INVESTICIJE**

*Opis tehničko-tehnološkog procesa eksploatacije*

U ovom poglavlju daju se osnovni parametri koji treba da posluže ponuđačima, odnosno potencijalnim investitorima pri obradi proizvodnog i ekonomskog aspekta ponude i tehničko-ekonomske ocjene opravdanosti ove investicije.

## Ocjena mogućnosti korišćenja mineralne sirovine

U poglavlju 1.9. ovog Koncesionog akta date su potencijalne rezerve i očekivani kvalitet mineralne sirovine.

## Proizvodni kapacitet i vijek eksploatacije

Rezerve arhitektonsko-građevinskog (ukrasnog) kamena ležišta „Žoljevica“ iznose 2.283.000 m3 č.s.m. (Elaborat iz 1963) i biće zahvaćene konturama površinskog kopa.

Za predloženi period trajanja koncesije od **28** godina (za eksploataciju) očekivani godišnji proizvodni kapacitet će iznositi 13.330 m3 č.s.m (uz pretpostavljeno iskorišćenje stijenske mase od **15%**), odnosno oko **2000** m3 komercijalnih blokova i tombolona arhitektonsko-građevinskog (ukrasnog) kamena.

Za godišnji kapacitet površinskog kopa od 13.330 m3 č.s.m. odnosno **2000 m3**komercijalnih blokova i tombolona arhitektonsko-građevinskog kamena, u predviđenom periodu eksploatacije od **28** godina, potrebno je 373.240 m3 č.s.m, odnosno uz pretpostavljeno iskorišćenje stijenske mase od 15%, **56.000** m3 komercijalnih blokova i tombolona ili oko 16% od bilansnih geoloških rezervi. To znači, da rezerve koje iznose 2.283.000 m3 č.s.m daju mogućnost rada na ovom ležištu, ne samo za predviđeni period trajanja koncesije, nego i duže.

S obzirom na utvrđene rezerve, konfiguraciju terena, mogući razvoj kopa i druge povoljnosti, godišnji kapacitet se može povećati u odnosu na početni- minimalni godišnji kapacitet. To predstavlja značajnu povoljnost za ponuđače.

## Opis tehničko-tehnološkog procesa eksploatacije

Na ovom ležištu tip površinskog kopa je tipično brdski, što omogućuje primjenu klasične tehnologije na kopu, eksploatacija arhitektonsko-građevinskog (ukrasnog) kamena vršiće se od najvisočije etaže prema najnižoj.

Tehnološki proces rada na površinskom kopu sastoji se od radnih operacija:

* pripremni radovi,
* bušenje i miniranje,
* rezanje komercijalnog bloka i tombolona
* utovar i transport,
* -***Pripremni radovi***

Pripremni radovi obuhvataju: izrada pristupnog puta, čišćenje i ravnanje terena, izradu objekta otvaranja i pripremu prostora za jalovnik. Pripremni radovi izvodiće se bagerom kašikarom sa dubinskom korpom i pikamerom, utovarivačem i kamionom

* ***Bušenje i miniranje***

Za bušenje če se koristiti zračna bušilica (sonda) i kompresor. Potrošnja bušilice je 6000 l/min vazduha. Izrađivat će se bušotine prečnika 90 mm i 150 mm. Kompresor je snage 58 kW i kapaciteta 9,1÷11,1 m 3 /min. Za izvođenje radova potrebna je jedna bušilica i jedan kompresor.

* ***Sječenje, odvajanje primarnih blokova i dobijanje komercialnih***

Nakon izrade bušotina pristupa se sječenju dijamantskom perlom da bi se odvojili primarni blokovi od masiva, a potom se pristupa sječenju primarnih blokova kako bi se dobili komercijalni blokovi . Sječenje stijenske mase obavljalo bi se sjekačicom sa dijamantskom perlom. Odvajanje (obaljivanje) primarnih blokova obavljalo bi se bagerom, a dobijanje komercijalnih blokova sjekačicom. Sve radove na sječenju zadovoljava jedna sjekačica.

* ***Utovar i transport***

Transport blokova do prostora za odlaganje obavlja se utovarivačem, a transport jalovine do jalovnika kamionom zapremine sanduka od 12 m3. Utovar jalovine obavljalo bi se utovarivačem zapremine korpe 3,0 m3. Za ove radove potreban je jedan utovarivač i jedan kamion.

## Snabdijevanje električnom energijom, gorivom, vodom i eksplozivom i eksplozivnim sredstvima

Snabdijevanje električnom energijom je sa postojeće trafostanice, vodom iz gradskog vodovoda i po potrebi iz cistjerni.

## Potrebna oprema i mehanizacija

|  |  |  |  |
| --- | --- | --- | --- |
| **Redni broj** | **Naziv** | **Količina** | **Cijena (€)** |
| 1. | Utovarivač | 1 | 80.000 |
| 2. | Bušaći čekići | 1 | 6.000 |
| 3. | Kamion | 1 | 40.000 |
| 4. | Kompresor | 1 | 19 000 |
| 5. | Dijamantska pila TD25 | 1 | 20.000 |
| 6. | Viljuškar | 1 | 35.000 |
| 7. | Hidraulična sonda Ø90 mm | 1 | 15.000 |
| 8. | Cistijerna za vodu | 1 | 15.000 |
| 9. | Ostala oprema |  | 5000 |
| **UKUPNO** | | | **235.000** |

## Objekti

|  |  |  |  |
| --- | --- | --- | --- |
| **Redni broj** | **Naziv** | **Količina** | **Cijena (€)** |
| 1. | Kontejner za kancelarije i magacin (20m2) | 2 | 10.000 |
| **UKUPNO** | | | **10.000** |

## Radna snaga

|  |  |  |  |  |
| --- | --- | --- | --- | --- |
| **Redni broj** | **Naziv radnog mjesta** | **Potrebna kvalifikacija** | **Struka** | **Broj izvršioca** |
| 1. | Upravnik | VSS | Dipl.inž. rudarstva | 1 |
| 2. | Poslovođa | SSS | Rudarski tehničar | 1 |
| 3. | Rukovalac bušilice | KV | Rukovalac rud.-građ. mašina | 1 |
| 4. | Rukovalac utovarača | KV | Rukovalac rud.-građ. mašina | 1 |
| 5. | Radnik za elektro mašinsko održavanje | KV | Rukovalac rud.-građ. mašina | 2 |
| 7. | Rukovalac dijamantske pile | KV |  | 1 |
| 8. | Vozač | KV | vozač | 2 |
| 9. | Bušač | KV |  | 1 |
| 10. | Stražar | PK |  | 2 |
| 11. | Pomoćni radnik | NK |  | 1 |
| **UKUPNO** | | | | **13** |

**Napomena:** Zaposleni treba da ispunjavaju uslove propisane čl. 93 Zakona o rudarstvu („Sl. list CG“, br. 65/08, 74/10 i 40/11).

# MJERE ZA ZAŠTITU ŽIVOTNE SREDINE

Detaljna geološka istraživanja u manjoj mjeri mogu imati uticaj na životnu sredinu, dok eksploatacija i obrada mineralne sirovine, a time i arhitektonsko-građevinskog kamena, je proces koji se, sa aspekta ekologije, smatra rizičnim.

U zakonskim propisima koji regulišu zaštitu životne sredine naglašeni su osnovni principi njene zaštite, i to: prirodnih vrijednosti zemljišta, vode i vazduha, kao i biodiverziteta (biljni i životinjski svijet).

Shodno naprijed navedenom, Koncesinar je dužan da na istražno-eksploatacionom prostoru “Žoljevica”, pri planiranju i sprovođenju investicionog zahvata, sprovode postupak prethodne procjene uticaja na životnu sredinu, u sladu sa zakonom.

Rudarska aktivnost neminovno dovodi do nepovoljnih, odnosno, negativnih uticaja na životnu sredinu. U prvom redu, nepovoljni uticaji eksploatacije i obrade predmetne mineralne sirovine se odnose na značajniju promjenu reljefa, odnosno, značajniji uticaj na pejzaž, povećanu buku i neznatno zagađenje vazduha izduvnim gasovima i kamenom prašinom.

Shodno ovome, ekološko-tehnički uslovi treba da obezbijede zaštitu od uticaja buke, vibracija, prašine i dugih štetnih uticaja po okolinu. Ove zahtjeve Koncesionar treba imati u vidu prilikom izbora opreme i mehanizacije, odnosno, da se od proizvođača istih posjeduje garancija za ispunjavanje zakonom propisanih standarda.

Nadležni državni organ procjenjuje potrebu izrade Elaborata o procjeni uticaja zahvata na životnu sredinu, koji se radi u skladu sa Zakonom o procjeni uticaja na životnu sredinu („Sl. list CG“, br. 75/18). S obzirom na značaj očuvanja životne sredine, Koncesionar je dužan da se pridržava svih mjera zaštite u skladu sa zakonskim propisima.

Zakonska regulativa koja uređuje ovu djelatnost je sljedeća:

* Zakon o procjeni uticaja na životnu sredinu („Sl. list RCG“, br. 75/18);
* Zakon o zaštiti prirode („Sl. list CG“, br. 54/16 i 18/19);
* Zakona o vodama (''Sl.list RCG'', broj 27/07 i ''Sl.list CG'', br.32/11, 48/15, 52/16 i 84/18)
* Uredba o projektima za koje se vrši procjena uticaja na životnu sredinu („Sl. list RCG“, br. 20/07 i „Sl. list CG“, br. 47/13, 53/14 i 37/18);
* Uredba o visini naknada, načinu obračuna i plaćanja naknada zbog zagađenja životne sredine („Sl. list RCG“, br. 26/97, 09/00 i 52/00 i „Sl. list CG“, br. 33/08, 05/09, 64/09, 40/11 i 49/11);
* Pravilnik o sadržaju dokumentacije koja se podnosi uz zahtjev za odlučivanje o potrebi procjene uticaja na životnu sredinu („Sl. list CG“, br. 14/07);
* Pravilnik o sadržaju dokumentacije koja se podnosi uz zahtjev za određivanje obima i sadržaja Elaborata o procjeni uticaja na životnu sredinu („Sl. list CG“, br. 14/07); i
* Pravilnik o bližoj sadržini Elaborata o procjeni uticaja na životnu sredinu („Sl. list CG“, br. 19/19).

# REKULTIVACIJA ISTRAŽNO-EKSPLOATACIONOG PROSTORA “ŽOLJEVICA”

Negativni uticaji budućih rudarskih aktivnosti na površinskom kopu “Žoljevica” sa kvalitativnom procjenom mogućih nepovoljnih uticaja na radnu i životnu sredinu, obrađeni su u poglavlju br. 4 Mjere za zaštitu životne sredine.

U ovom poglavlju se obrađuje faza rekultivacije istražno-eksploatacionog prostora.

Novi zakonski uslovi za eksploataciju zahtijevaju da se izvrši rekultivacija prostora koji će biti degradiran obavljanjem koncesione djelatnosti, a sve to u cilju poboljšanja ekoloških uslova na samom ležišteu i neposrednoj okolini.

Ako bi se degradirane površine ostavile, nakon izvođenja radova na eksploataciji, u istom stanju, mogu se očekivati neki od sljedećih negativnih uticaja:

* produžavanje nepovoljnog uticaja pejzažnog izgleda terena,
* pogoršavanje stanja degradiranih površina zbog pojave erozije, klizišta i sl.,
* produžavanje negativnih uticaja na vazduh i okolno zemljište (podizanje prašine izazvane vjetrom, odnošenje materijala površinskim – atmosferskim vodama).

Osnovni cilj rekultivacije je da se prostoru, na kojem će biti vršena eksploatacija, da prirodna vrijednost slična ili bolja od prvobitne, što je, prema procijenjenim sadašnjim uslovima na ovom ležištu, sasvim moguće.

Crna Gora ima zakonske propise usaglašene sa standardima Evropske unije koji tretiraju rudarsku djelatnost, a u sklopu toga i obaveze Koncesionara za pridržavanje mjera zaštite životne i radne sredine i rekultivacije degradiranog prostora (Zakon o koncesijama, Zakon o rudarstvu i propisi iz oblasti zaštite životne sredine). Zbog velike važnosti ove faze rada, zakonskim propisima utvrđena je obaveza izrade projektnih rješenja rekultivacije, izradom Glavnog rudarskog projekta (Pravilnik o sadržaju rudarskih projekata) ili izradom posebnog tehničkog projekta rekultivacije, koji je sastavni dio Glavnog rudarskog projekta. Projektima se daju rješenja rudarsko-tehničke i biološke rekultivacije površina degradiranih izvođenjem rudarskih radova, uz uvažavanje uslova koji su utvrđeni Elaboratom o procjeni uticaja na životnu sredinu, vodnih uslova i sl. Projekat se mora realizovati u fazama, odnosno radovi na rekultivaciji izvoditi sukcesivno, paralelno sa razvojem kopa. To znači da je sa radovima na rekultivaciji potrebno početi odmah po završetku svake etaže.

## 5.1 Zaključak

U skladu sa odredbom člana 71 Zakona o rudarstvu, koncesionar je dužan da u toku i po završetku radova na eksploataciji predmetne mineralne sirovine, a najkasnije u roku od jedne godine od dana završetka radova, privede zemljište na eksploatacionom polju namjeni prema Projektu rekultivacije zemljišta, odnosno da preduzme mjere zaštite životne sredine sadržane u Elaboratu o procjeni uticaja na životnu sredinu na koji je od strane organa državne uprave nadležnog za poslove zaštite životne sredine data saglasnost i mjere zaštite voda u skladu sa zakonom.

O naprijed navedenim mjerama izvještavaju se nadležno ministarstvo za rudarstvo i ministarstva nadležna za poslove poljoprivrede, vodoprivrede, zaštite životne sredine i nadležni organ lokalne uprave.

Za sanaciju i rekultivaciju, saglasno odredbi člana 73 Zakona o rudarstvu, koncesionar je dužan da od svake jedinice proizvoda mineralne sirovine mjesečno izdvaja sredstva za djelimičnu ili potpunu sanaciju zemljišta, a prema odobrenim projektima sanacije i rekultivacije.

Visina sredstava za sanaciju i rekultivaciju prostora na kojem se izvode rudarski radovi, način obračunavanja, plaćanja i korišćenja sredstava bliže je uređen Uredbom o visini sredstava za sanaciju i rekultivaciju prostora na kojem se izvode rudarski radovi, načinu obračunavanja, plaćanja i korišćenja tih sredstava (“Sl. list CG”, br. 51/11).

# UNAPREĐENJE ENERGETSKE EFIKASNOSTI

Radi efikasnog korišćenja energije, u skladu sa odredbama Zakona o efikasnom korišćenju energije („Sl.list CG“ br. 57/14, 3/15 i 25/19), Koncesionar je dužan da preduzima mjere za poboljšanje energetske efikasnosti.

Koncesionar je dužan da kroz izradu tehničke i projektne dokumentacije predvidi sprovođenje mjera za poboljšanje energetske efikasnosti, odnosno, ostvarivanje uštede energije i njeno racionalno korišćenje primjenom provjerenih savremenih tehnologija, čije je korišćenje ekonomski opravdano.

# 7. USLOVI KOJE JE DUŽAN DA ISPUNJAVA KONCESIONAR U POGLEDU TEHNIČKE

# OPREMLJENOSTI, FINANSIJSKE SPOSOBNOSTI I OSTALE REFERENCE I DOKAZE O ISPUNJAVANJU TIH USLOVA

Obaveze koncesionara u pogledu ispunjavanja uslova definisanih u ovom poglavlju su sljedeće:

* da, u skladu sa članom 51 stav 2 Zakona o koncesijama, u roku od 60 dana od dana zaključenja Ugovora o koncesiji, osnuje i registruje privredno društvo ili drugo pravno lice sa sjedištem u Crnoj Gori, koje će obavljati koncesionu djelatnost ili da proširi registraciju za vršenje koncesione djelatnosti;
* da obezbijedi svu potrebnu geološku i rudarsku dokumentaciju, odobrenja i saglasnosti potrebnih za zakonito izvođenje radova;
* da obezbijedi opremu i mehanizaciju saglasno verifikovanoj rudarskoj i tehničkoj dokumentaciji - oprema i mehanizacija treba da ispunjava uslove propisane pravilnicima o tehičkim normativima za izvođenje planirane vrste radova na predmetnom ležištu;
* da obezbijedi radnu snagu saglasno ovom Koncesionom aktu i rudarskoj i tehničkoj dokumentaciji - zaposleni moraju da ispunjavaju uslove (u pogledu stepena stručne spreme, radnog iskustva, obučenosti i ovlašćenja za vršenje tih poslova) u skladu sa Zakonom o rudarstvu;
* koncesionar je u obavezi da u roku od 90 dana, od dana zaključenja Ugovora o koncesiji, sprovede Elaborat (geodetski operat) o granicama područja uslovne parcelacije ili preparcelacije za područje za koje je dobijena koncesija kod nadležnog organa (katastra). Poslije potvrđivanja parcelacije (preparcelacije), od strane nadležnog organa, Koncesionar je dužan da dostavi kopiju plana i list nepokretnosti na kojima su ucrtane nove parcele, što dokazuje da je sprovedena parcelacija u skladu sa Tehničkim izvještajem.
* da izvršava finansijski dio u pogledu obaveza utvrđenih Ugovorom o koncesiji, u smislu plaćanja koncesione naknade, dostavljanja obnovljive godišnje bankarske garancije, izdvajanja sredstava za rekultivaciju, plaća naknadu za korišćenje nepokretnosti u državnoj imovini, dostavlja dokaz o osiguranju (polisa osiguranja) za period trajanja ugovora o koncesiji. Koncesionar mora da ostvaruje takve poslovne rezultate koji će mu omogućiti redovno poslovanje (redovno izmirivanje poreskih i drugih obaveza), a time i ispunjavanje ugovornih obaveza.

# MINIMALNI – POČETNI IZNOS KONCESIONE NAKNADE

Za korišćenje prava na eksploataciju mineralne sirovine, zakonskim propisima predviđeno je plaćanje koncesione naknade. Koncesionim aktom se utvrđuje minimalni - početni iznos koncesione naknade.

Minimalna koncesiona naknada utvrđuje se na osnovu Uredbe o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina („Sl. list CG“, br. 37/11 i 40/16).

Navedenom Uredbom je utvrđeno da se minimalna koncesiona naknada određuje za eksploataciju mineralnih sirovina, tj. za period eksploatacije, a ne i za period koji je predviđen za detaljna geološka istraživanja.

## 8.1 Minimalni - početni iznos koncesione naknade za eksploataciju

Minimalna koncesiona naknada za eksploataciju (čl. 3 Uredbe) određuje se na osnovu sljedećih kriterijuma:

* rezervi mineralne sirovine koja je predmet koncesije;
* pripadnosti grupi ležišta;
* kvaliteta mineralne sirovine
* tržišne cijene mineralne sirovine.

### 8.1.1 Rezerve mineralne sirovine

Na osnovu podataka geoloških istraživanja, obima i gustine istražnih radova, u Elaboratu iz 1963. godine (D. Dragović) proračunate su rezerve arhitektonsko-građevinskog (ukrasnog) kamena ležišta „Žoljevica“, koje iznose 2 283 000 m3 č.s.m, ali koje treba uzeti sa rezervom, jer se ne raspolaže podacima o obimu i konkretnijim rezultatima probne eksploatacije i obradi kamenih blokova, kao ni o iskorišćenjima, odnosno procentima bloka iz stijenske mase i ploča iz bloka (D.Ilić, 1996).

Za predloženi period trajanja koncesije od 28 godina (za eksploataciju) godišnji proizvodni kapacitet će iznositi 13 330 m3 č.s.m, odnosno, uz pretpostavljeno iskorišćenje stijenske mase od 15 %, 2.000 m3 komercijalnih blokova i tombolona arhitektonsko-građevinskog kamena.

Za godišnji kapacitet površinskog kopa od 13.330 m3 č.s.m. odnosno 2.000 m3 komercijalnih blokova i tombolina arhitektonsko-građevinskog kamena, u predviđenom periodu eksploatacije od 28 godina, potrebno je 373.240 m3 č.s.m, odnosno uz pretpostavljeno iskorišćenje stijenske mase od 15%, 56.000 m3 komercijalnih blokova i tombolona ili oko 16 % od eksploatacionih rezervi. To znači, da rezerve koje iznose 2 283 000 m3 č.s.m daju mogućnost rada na ovom ležištu, ne samo za predviđeni period trajanja koncesije, nego i duže.

.

### 8.1.2 Pripadnost grupi ležišta

Ležište arhitektonsko-građevinskog kamena “Žoljevica”, prema navedenoj Uredbi, a na osnovu postojećih karakteristika i očekivanih uslova za eksploataciju, svrstano je u treću grupu geogenih ležišta (G3). Po tom osnovu procentni iznos za obračun minimalne- početne koncesione naknade (čl. 15 Uredbe) iznosi **7%** od tržišne vrijednosti rezervi arhitektonsko-građevinskog kamena , za koncesioni period za eksploataciju od 28 godina.

### 8.1.3 Kvalitet mineralne sirovine

Na osnovu podataka iz „Elaborata o klasifilaciji, kategorizaciji i proračunu rezervi arhitektonsko građevinskog kamena ležišta „Žoljevica“, opština Andrijevica, iz 1963. godine, mineralna sirovina iz ovog ležišta spada u red kvalitetnih.

Prema rezultatima ispitivanja fizičko-mehaničkih karakteristika iz 1962 godine, kamen „Žoljevice“ se može upotrebljavati za horizontalna i vertikalna oblaganja u građevinarstvu.

### 8.1.4 Tržišna vrijednost rezervi

Na osnovu podataka, dostavljenih od Ministarstva kapitalnih investicija, kao nadležnog organa, tržišna vrijednost komercijalnog bloka i tombolona utvrđena je u iznosu od 300,00 €/m3, prema podacima o prosječno ostvarenoj cijeni mineralne sirovine arhitektonsko-građevinskog (ukrasnog) kamena u Crnoj Gori u 2020. godini.

Na osnovu usvojenih parametara, tržišna vrijednost rezervi arhitektonsko-građevinskog kamena koje se mogu otkopati, prema minimalnom godišnjem kapacitetu za 28 godina je:

**VP= 373.240 m3 č.s.m. x 0,15 x 300 €/m3 = 16.795.800 € ili 599.850 €/godišnje**

## 8.2 Obračun minimalne koncesione naknade

Minimalna koncesiona naknada za eksploataciju (čl. 18 Uredbe) obračunava se po obrascu:

**MDN= VP x G**

gdje su

VP - vrijednost proizvodnje = **16.795.800 €** (za 28 godina)

VP - vrijednost godišnje proizvodnje = **599.850 €**

G - minimalni procentni iznos **(7%)**

**MDN = 16.795.800 € x 0,07= 1.175.706 € (ukupno za 28 godina)**

**MDN=599.850 € x 0,07= 41.990 €/godišnje**

Koncesiona naknada (čl. 19 Uredbe) za eksploataciju sastoji se iz stalnog (SDN - nepromjenjivog) i promjenjivog (PDN) dijela naknade.

Obračunata minimalna koncesiona naknada predstavlja minimalni iznos stalnog (nepromjenjivog) dijela koncesione naknade:

- **Za period od 28 godina SDN = 1.175.706 €**

**- SDN (godišnje) = 41.990 €**

Stalni dio koncesione naknade koji se utvrđuje Ugovorom o koncesiji, može, u zavisnosti od ponuda, biti veći od obračunatog minimalnog iznosa.

Zainteresovani ponuđači treba svojim ponudama, zasnovanim na pretpostavkama dugoročno održivog poslovanja i u zavisnosti od sopstvene ekonomsko-finansijske analize, da ponude godišnji obim proizvodnje i procentualni iznos za obračun koncesione naknade, koji ne mogu biti manji od elemenata na osnovu kojih je obračunat minimalni iznos naknade.

Ugovoreni godišnji iznos SDN Koncesionar plaća tokom konesionog perioda u jednakim polugodišnjim ratama do kraja juna, odnosno, decembra tekuće godine.

## 8.3 Promjenjivi dio koncesione naknade (PDN)

Promjenjivi dio naknade obračunava se godišnje po obrascu:

**PDN=VPx(G+K) > SDN (godišnjeg iznosa)**

gdje su:

VP - godišnja vrijednost proizvodnje obračunata na osnovu ostvarene godišnje proizvodnje

mineralne sirovine i prosječne godišnje prodajne cijene priozvoda

G - ugovoreni procentualni iznos za pripadnost grupi ležišta (ne manji od 7 %)

K - vrijednost korektivnog faktora (po osnovu ostvarene proizvodnje, obračunati iznos se

uvećava od 0 do 3%, čl. 21 Uredbe).

Promjenjivi dio naknade obračunava se u prvoj polovini tekuće, za pethodnu godinu. Uplata se vrši jedanput godišnje na osnovu Rješenja nadležnog organa.

Obračun PDN se vrši na osnovu sljedeće dokumentacije:

* godišnjeg tehničkog izvještaja;
* izvještaja o radu i ostvarenom prihodu po osnovu ostvarene proizvodnje mineralne sirovine; i
* dokaza o količinama i prosječno ostvarenim prodajnim cijenama jedinice proizvoda na

domaćem i stranom tržištu.

Dokumentaciju za obračun PDN podnosi koncesionar najkasnije do kraja marta tekuće, za prethodnu godinu.

# KRITERIJUMI ZA IZBOR NAJPOVOLJNIJE PONUDE

Kriterijumi na osnovu kojih se vrši vrednovanje ponuda su sljedeći:

|  |  |  |
| --- | --- | --- |
| **R.B.** | **K R I T E R I J U M I** | **Broj bodova** |
| **9.1** | Ponuđeni procentualni iznos za obračun koncesione naknade | **30** |
| **9.2** | Ponuđeni obim godišnje rudarske proizvodnje | **30** |
| **9.3** | Reference ponuđača | **15** |
| **9.4** | Finansijski aspekt-prosječni bruto prihod u posljednje tri godine | **10** |
| **9.5** | Finansijski aspekt-prosječni profit u posljednje tri godine | **10** |
| **9.6** | Kvalitet poslovnog plana i efekti na zapošljavanje i ekonomski razvoj | **5** |

## Ponuđeni procentualni iznos za obračun koncesione naknade

Tačkom 8.1.2. Koncesionog akta – Pripadnost grupi ležišta, definisano je da se ležište arhitektonsko-građevinskog (ukrasnog) kamena “Žoljevica”, na osnovu postojećih karakteristika i očekivanih uslova za eksploataciju, svrstava u treću grupu geogenih ležišta (G3).

Po tom osnovu, shodno Uredbi o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina, procentni iznos za obračun minimalne - početne koncesione naknade (čl. 15 Uredbe) iznosi **7%** od tržišne vrijednosti bilansnih ili eksploatacionih rezervi arhitektonsko-građevinskog (ukrasnog) kamena , odnosno ukupnog tržišnog proizvoda, za koncesioni period za eksploataciju od 28 godina.

Ponuđači mogu ponuditi procentni iznos tržišne vrijednosti bilansnih ili eksploatacionih rezervi arhitektonsko-građevinskog kamena koji je jednak ili veći od 7%.

Ovaj kriterijum se izračunava na sljedeći način:

**Kriterijum: P % / MP % x 30,**

gdje:

**P** % - označava % ponuđača

**MP** % - označava maksimalno ponuđeni % na tenderu

**30** - broj bodova za ovaj kriterijum

## Ponuđeni obim godišnje rudarske proizvodnje

Tačkom 8.1.1. Koncesionog akta Rezerve arhitektonsko-građevinskog kamena (ukrasnog) ležišta „Žoljevica“ iznose 2 283 000 m3 č.s.m. (Elaborat iz 1963).

Prema minimalnom godišnjem kapacitetu proizvodnje 13.330 m3 č.s.m, uz pretpostavljeno iskorišćenje od 15%, dobilo bi se 2.000 m3 tombolona i komercijalnog bloka. Za period od 28 godina, proizvelo bi se 56.000 m3 tombolona i komercijalnog bloka kao tržišnog prozvoda.

Ponuđači mogu ponuditi obim godišnje rudarske proizvodnje koji je jednak ili veći od 2.000 m3 tombolona i komercijalnog bloka.

Ovaj kriterijum se izračunava na sljedeći način:

**Kriterijum: PGP/MPGP x 30,**

gdje:

**PGP** - označava ponuđenu godišnju proizvodnju

**MPGP** - označava maksimalnu godišnju proizvodnju ponuđenu na tenderu

**30** - broj bodova za ovaj kriterijum

## Reference ponuđača

Ponuđač treba da dokaže: postojanje iskustva u koncesionoj djelatnosti eksploatacije čvrstih mineralnih sirovina, odnosno iskustvo u obavljanju druge privredne djelatnosti koja podrazumijeva srodnu tehnologiju rada (obrada kamena-primarnih blokova i tombolona u industrijskim pogonima, probijanje puteva, proširenje postojećih puteva, probijanje tunela, izrada platoa, nasipa, usjeka, iskopa, izvođenje bušenja i miniranja), kao i poštovanje izvršavanja ugovornih obaveza, u smislu dostavljanja, izmedju ostalog, liste izvršenih poslova koji su izvedeni ili se realizuju u posljednje tri godine, sa rokovima izvođenja radova, uključujući vrijednost, vrijeme i lokaciju izvođenja, uz dostavljanje potvrde o izvršenim poslovima i načinu na koji su isti obavljeni od strane poslovnih partnera ponuđača.

U proceduru bodovanja ulaze reference potvrđene od strane Tenderske komisije.

Ponuđač koji ne dokaže ili ne dostavi reference dobija 0 bodova.

**Kriterijum: BPR / NBPR x 15,**

**gdje:**

**BPR**- označava broj potvrđenih referenci

**NBPR**- označava najveći broj potvrđenih referenci

**15**- označava broj bodova za ovaj kriterijum

Ponuđač sa najvećim brojem potvrđenih referenci dobija maksimalni broj bodova, dok ostali ponuđači dobijaju proporcionalno manji broj bodova u skladu sa navedenom formulom.

## Finansijski aspekt – Prosječni bruto prihod ponuđača u posljednje tri godine

Ovaj kriterijum se izračunava na sljedeći način:

**Kriterijum: PBP / MBP x 10,**

gdje:

**PBP –** označava prosječni bruto prihod ponuđača za posljednje tri godine

**MBP –** označava maksimalni prosječni bruto prihod za posljednje tri godine od ponuda koje se upoređuju

**10 –**označava broj bodova po ovom kriterijumu

Za ponuđače koji su registrovani u periodu kraćem od posljednje tri godine, prosjek se određuje po broju godina poslovanja, s tim da je jedna godina poslovanja obavezni minimum.

## 9.5. Finansijski aspekt – Prosječni profit ponuđača u posljednje tri godine

Ovaj kriterijum se izračunava na sljedeći način:

**Kriterijum: PBP / MBP x 10,**

gdje:

**PBP –** označava prosječni profit ponuđača za posljednje tri godine

**MBP –** označava maksimalni prosječni profit za posljednje tri godine od ponuda koje se upoređuju

**10 –**označava broj bodova po ovom kriterijumu

Za ponuđače koji su registrovani u periodu kraćem od posljednje tri godine, prosjek se određuje po broju godina poslovanja, s tim da je jedna godina poslovanja obavezni minimum.

## 9.6. Kvalitet poslovnog plana i efekti na zapošljavanje i ekonomski razvoj

Ponuđač je dužan da u skladu sa parametrima iz Koncesionog akta opiše poslovni plan za realizaciju koncesije i efekte realizacije koncesije na zapošljavanje i ekonomski razvoj.

Poslovni plan treba da sadrži planirana investiciona ulaganja za realizaciju koncesije (ulaganja u nabavku opreme i mehanizacije, u izgradnju infrastrukturnih objekata i u izradu projektne i ostale tehničke dokumentacije, ulaganja u procese pripreme mineralnih sirovina, procese primarne prarade, primarni agregati itd..), zapošljavanje radne snage u procesu eksploatacije, pripreme i primarne prerade, plasman proizvoda na tržište, eventualna valorizacija mineralne sirovine putem prerade itd.

Najveći broj bodova po ovom kriterijumu će se dati ponuđaču koji predstavi poslovni plan, zasnovan na pretpostavkama dugoročno održivog poslovanja, koji je najubjedljivije i najrealnije usklađen sa parametrima datim u Koncesionom aktu.

# SPISAK POTREBNE TEHNIČKE DOKUMENTACIJE SA USLOVIMA ZA NJENU IZRADU, ODOBRENJA, SAGLASNOSTI I MIŠLJENJA ZA OBAVLJANJE KONCESIONE DJELATNOSTI

## Geološka istraživanja

Tokom eksploatacije, shodno odredbama Zakona o geološkim istraživanjima, budući Koncesionar je dužan da izvodi geološka istraživanja u cilju povećanja ukupnih rezervi mineralne sirovine.

Tokom koncesionog perioda budući Koncesionar je dužan da, u skladu sa odredbama Zakona o geološkim istraživanjima, dostavlja nadležnom državnom organu za rudarstvo i geološka istraživanja svake pete godine na ovjeru Elaborat o kasifikaciji, kategorizaciji i proračunu rezervi mineralne sirovine, sa stanjem na dan 31. decembar prethodne godine, koji se izrađuje na osnovu posebnih propisa.

## Eksploatacija mineralne sirovine

### Odobrenje za eksploataciju mineralne sirovine na eksploatacionom polju

Odobrenje za eksploataciju mineralne sirovine na eksploatacionom polju, u skladu sa članom 33 Zakona o rudarstvu, izdaje Ministarstva kapitalnih investicija;na zahtjev investitora. Uz zahtjev se dostavlja i sljedeća dokumentacija:

* ugovor o koncesiji;
* situaciona karta u razmjeri 1:10.000 (ili većoj) sa ucrtanim granicama eksploatacionog polja, javnim saobraćajnicama, rudarskim radovima i drugim objektima koji se nalaze na eksploatacionom polju, opisom granica, nazivom eksploatacionog polja i naznačenjem opštine na čijoj se teritoriji nalazi;
* potvrdu o bilansnim rezervama mineralnih sirovina koja se izdaje u skladu sa važećim propisima o klasifikaciji i kategorizaciji rezervi;
* studija izvodljivosti eksploatacije ležišta mineralnih sirovina sa prikazom uslova i načina eksploatacije i pripreme mineralnih sirovina sa dinamikom izvođenja radova i podacima o metanoobilnosti, zaprašenosti i zavodnjenosti, oplemenjivanju, upotrebi i plasmanu, mjerama zaštite i sanacije životne sredine kao i podacima o tehničkoj opremljenosti i stručnim kadrovima;
* mišljenje nadležnog organa za zaštitu životne sredine na studiju izvodljivosti eksploatacije;
* akt organa nadležnog za poslove urbanizma u pogledu usaglašenosti planirane eksploatacije mineralnih sirovina sa odgovarajućim prostornim, odnosno urbanističkim planovima;
* licenca za izvođenje rudarskih radova;
* drugi podaci od značaja za izdavanje odobrenja na zahtjev nadležnog organa.

#### **Odobrenje za izvođenje radova po rudarskom projektu**

Nakon dobijanja odobrenja za eksploataciju mineralne sirovine na eksploatacionom polju, pristupa se izradi rudarske tehničke dokumentacije – rudarskog projekta eksploatacije.

Rudarski projekat izrađuje se za izgradnju novih rudarskih objekata, sistema otvaranja i pripreme rudarskih objekata radi eksploatacije mineralne sirovine. Rudarski projekat podliježe tehničkoj kontroli (reviziji), koju vrši nadležni organ preko stručne komisije ili pravnog lica koje ima Licencu za izradu rudarskih projekata.

Odobrenje za izvođenje radova po rudarskom projektu, u skladu sa članom 53 Zakona o rudarstvu, izdaje Ministarstva kapitalnih investicija na zahtjev investitora. Uz zahtjev se dostavlja i sljedeća dokumentacija:

* rudarski projekat sa revizionom klauzulom;
* potvrda-saglasnost organa koji je izdao uslove da je rudarski projekat urađen u skladu sa izdatim uslovima;
* urbanističko-tehnički uslovi;
* dokaz o pravu svojine ili korišćenja na zemljištu, odnosno službenosti za najmanje dvije godine eksploatacije mineralne sirovine prema dinamici utvrđenoj koncesionim pravom;
* saglasnost organa državne uprave nadležnog za poslove zaštite životne sredine na elaborat procjene uticaja na životnu sredinu ili odluku da nije potrebno vršiti procjenu uticaja koje se izdaju u skladu sa posebnim propisom;
* vodoprivredna saglasnost na projekte kada eksploatacija mineralnih sirovina utiče na režim voda;
* saobraćajna saglasnost za pristup javnim saobraćajnicama;
* licenca za izvođenje radova;
* dokaz o plaćenoj naknadi za promjenu namjene korišćenja poljoprivrednog zemljišta.

Za izgradnju rudarskih objekata i postrojenja dostavlja se i dokumentacija u skladu sa propisima o građenju u zavisnosti od vrste objekta i utvrđenih uslova za izradu tehničke dokumentacije, a naročito sljedeće saglasnosti: elektro-energetska, zaštite na radu, sanitarna, protivpožarna, vodovodna, za priključenje na telekomunikacionu mrežu.

### Odobrenje za upotrebu rudarskih objekata

Izgrađeni rudarski objekti ili djelovi rudarskih objekata koji se mogu samostalno koristiti, prije početka korišćenja, podliježu tehničkom pregledu, koji obuhvata pregled: rudarskih i građevinskih radova, električnih postrojenja, uređaja i instalacija i rudarske opreme i postrojenja.

Tehničkim pregledom utvrđuje se usklađenost izvedenih radova sa tehničkom dokumentacijom na osnovu koje je izdato odobrenje za izvođenje radova, tehničkim propisima čija je primjena obavezna pri izgradnji rudarskih objekata i mjerama i normativima zaštite na radu i zaštite životne sredine. Troškove tehničkog pregleda snosi investitor.

Tehnički pregled i odobrenje za upotrebu rudarskih objekata ili dijela objekta vrši nadležni organ preko stručne komisije ili pravnog lica u skladu sa propisima o izgradnji objekata.

Ako je za izdavanje odobrenja za upotrebu rudarskih objekata posebnim zakonom propisana obaveza prethodnog pribavljanja saglasnosti ili dozvole drugih organa ili organizacija, uz zahtjev za izdavanje odobrenja podnosi se i saglasnost, odnosno, dozvola.

## HRONOLOGIJA IZRADE TEHNIČKE DOKUMENTACIJE I PRIBAVLJANJE ODOBRENJA I SAGLASNOSTI ZA IZVOĐENJE RUDARSKIH RADOVA

**Korak 1** Izdavanje Licence za izvođenje rudarskih radova;

**Korak 2** Izrada rudarskog projekta i njegova revizija;

**Korak 3** Dobijanje odobrenja za eksploataciju mineralne sirovine na eksploatacionom polju;

**Korak 4** Dobijanje odobrenja za izvođenje radova po rudarskom projektu;

**Korak 5** Tehnički prijem rudarskih objekata.

# OSNOVNI ELEMENTI TENDERSKE DOKUMENTACIJE (JAVNI OGLAS,

# DOKUMENTACIJA VEZANA ZA PONUDU)

Tendersku dokumentaciju čine sljedeća dokumenta:

* Koncesioni akt;
* Dokumentacija vezana uz ponudu;
* Javni oglas;
* Uputstvo za podnošenje ponuda i
* Nacrt ugovora o koncesiji.

## 12.1 Dokumentacija koja se prilaže uz ponudu

Shodno članu 23 Zakona o koncesijama nepodobni da učestvuju na javnom nadmetanju za davanje koncesija su ponuđači:

1. nad kojima je pokrenut postupak stečaja u skladu sa zakonom kojim se uređuje stečaj;
2. koji su pravosnažnom presudom osuđeni za krivično djelo: kriminalnog udruživanja, stvaranje kriminalne organizacije; davanje mita; primanje mita; davanje mita u privrednom poslovanju; primanje mita u privrednom poslovanju; prevare; terorizma; finansiranje terorizma; terorističko udruživanje; učestvovanje u stranim oružanim formacijama; pranja novca; trgovine ljudima; trgovine maloljetnim licima radi usvojenja; zasnivanje ropskog odnosa i prevoz lica u ropskom položaju;
3. koji imaju neizmirene obaveze po osnovu plaćanja svih poreza i doprinosa u skladu sa propisima država u kojima imaju sjedišta;
4. sa kojima je zbog neispunjavanja obaveza raskinut ugovor o koncesiji zaključen u skladu sa ovim zakonom;
5. koji imaju obaveze po osnovu kazni izrečenih u krivičnom i prekršajnom postupku;
6. čiji podaci o poslovanju, svojini, finansijskim i fiskalnim evidencijama iz države u kojoj imaju sjedište, odnosno prebivalište, nijesu dostupni nadležnim organima Crne Gore;
7. čije je odgovorno lice odnosno njegov zakonski zastupnik pravosnažno osuđivan za krivično djelo iz tačke 2 ovog stava.

Izuzetno od tačke 3 ovog člana neće se smatrati da je ponuđač nepodoban da učestvuje na javnom nadmetanju za davanje koncesija, koji dokaže da nema obavezu plaćanja odnosno da mu je odobreno odlaganje plaćanja poreza i doprinosa, koje blagovremeno izvršava.

S tim u vezi, u cilju dokazivanja da je ponuđač podoban da učestvuje u postupku javnog nadmetanja, neophodno je dostaviti sljedeću dokumentaciju:

* Izvod iz sudskog, ili drugog odgovarajućeg registra države u kojoj ponuđač ima sjedište- dokaz izdaje CRPS;
* dokaz da protiv ponuđača nije pokrenut postupak stečaja - dokaz/potvrdu izdaje Privredni sud;
* dokaz da ponuđač, kao i odgovorno lice ponuđača, odnosno izvršni direktor I ovlašćeni zastupnik nijesu pravosnažno osuđivani za krivično djelo kriminalnog udruživanja, stvaranje kriminalne organizacije; davanje mita; primanje mita; davanje mita u privrednom poslovanju; primanje mita u privrednom poslovanju; prevare; terorizma; finansiranje terorizma; terorističko udruživanje; učestvovanje u stranim oružanim formacijama; pranja novca; trgovine ljudima; trgovine maloljetnim licima radi usvojenja; zasnivanje ropskog odnosa i prevoz lica u ropskom položaju – dokaz/potvrdu izdaje Ministarstvo pravde, ljudskih i manjinskih prava, a za fizička lica dokaz/potvrdu izdaje nadležni Osnovni sud;
* dokaz da je ponuđač izmirio obaveze po osnovu svih poreza i doprinosa u skladu sa propisima država u kojima imaju sjedišta– dokaz/e izdaje/u poreski organ/i uprave na državnom i lokalnom nivou;
* dokaz da ponuđač nema raskinut ugovor o koncesiji zbog neispunjenja obaveza – dokaz izdaje Komisija za koncesije;
* dokaz da ponuđač nema neizmirenih obaveza po osnovu kazni izrečenih u krivičnom ili prekršajnom postupku - dokaz/potvrdu izdaje Ministarstvo pravde,ljudskih i manjinskih prava .

Navedeni dokazi ne smiju biti stariji od 60 (šezdeset) dana od dana otvaranja ponuda.

Ukoliko država u kojoj ponuđač ima sjedište ne izdaje navedene dokaze, ovi dokazi mogu biti zamijenjeni izjavom ponuđača pod krivičnom i materijalnom odgovornošću, odnosno ukoliko u državi u kojoj je sjedište ponuđača nema zakonskih odredbi koje se tiču izjava pod krivičnom i materijalnom odgovornošću, izjavom datom pred nadležnim sudskim ili upravnim organom ili notarom.

U slučaju da Ponuđač nastupa kao konzorcijum kompanija, onda je za svakog člana konzorcijuma neophodno dostaviti dokaze kojima se potvrđuje da je član podoban da učestvuje u postupku javnog nadmetanja, kao i ugovor o konzorcijumu, koji izričito predviđa:

* da će svi članovi konzorcijuma biti solidarno odgovorni za izvršenje Ugovora u skladu sa njegovim uslovima;
* procenat učešća u konzorcijumu;
* obaveze svakog člana konzorcijuma i
* ovlašćenje jednog člana koji će istupati u ime konzorcijuma.

Vlasnička struktura u koncesionom društvu mora odgovarati procentu učešća članova u konzorcijumu utvđenom prilikom podnošenja ponude i ista se ne može mijenjati bez saglasnosti koncedenta.

Pored navedenog, ponuđač je dužan dostaviti i:

* Bankarsku garanciju ponude u skladu sa Uputstvom za podnošenje ponuda i
* Popunjeni Obrazac iz Uputstva za podnošenje ponuda.

## 12.2 Javni oglas

Javni oglas, u skladu sa odredbom člana 21 Zakona o koncesijama, objavljuje se u “Službenom listu Crne Gore”, najmanje u jednom dnevnom štampanom mediju koji se distribuira na teritoriji cijele Crne Gore i na Internet stranici nadležnog organa, odnosno, u ovom slučaju Ministarstva kapitalnih investicija.

Javni oglas za dodjelu predmetne koncesije sadrži sljedeće:

* opis predmeta koncesije, granice istražno-eksploatacionog prostora;
* osnovne elemente Koncesionog akta;
* adresu i rok za dostavljanje ponude na Javni oglas;
* kriterijume za učešće na Javnom oglasu;
* pravila prema kojima se Javni oglas sprovodi;
* način dostavljanja ponude;
* datum, vrijeme i mjesto otvaranja prispjelih ponuda na Javni oglas;
* rok u kome se ponuda na Javni oglas može povući;
* određivanje vrste ponude (tehničke i finansijske ili samo finansijske ponude);
* podatke o visini i obliku depozita i garancije i perioda za koji se traže;
* uslove, rok i način vraćanja depozita i garancije;
* ime lica zaduženog za davanje relevantnih informacija u postupku Javnog oglasa;
* vrijeme i mjesto na kojem se može preuzeti Koncesioni akt i Tenderska dokumentacija, kao i cijena Tenderske dokumentacije u visini troškova njene izrade.

Javni oglas, nakon objavljivanja, nadležni organ može izmijeniti, osim elemenata utvrđenih Koncesionim aktom. Izmjena Javnog oglasa se objavljuje na način na koji je objavljen osnovni tekst Javnog oglasa, s tim što se rok za dostavljanje ponuda produžava za vrijeme koje je proteklo od dana objavljivanja Javnog oglasa.

## 12.3 Ugovor o koncesiji

Sastavni dio Tenderske dokumentacije je i Nacrt ugovora o koncesiji, koji je dat kao Prilog Koncesionog akta.

## 12.4 Uputstvo za podnošenje ponuda

Sastavni dio Tenderske dokumentacije je i Uputstvo za podnošenje ponuda, koje je dato kao Prilog Koncesionog akta.

# SPISAK PROPISA KOJI SE PRIMJENJUJE U POSTUPKU DAVANJA KONCESIJE I U

# VRŠENJU KONCESIONE DJELATNOSTI

Propisi koji se primijenjuju u postupku davanja koncesije i vršenja koncesione djelatnosti:

* Zakon o koncesijama (“Sl. list CG”, br. 8/09 i 73/19);
* Uredba o bližem načinu sprovođenja postupka javnog nadmetanja u otvorenom i dvostepenom postupku davanja koncesije (“Sl. list CG”, br. 8/09);
* Zakon o rudarstvu („Sl. list CG“, br. 65/08, 74/10 i 040/11);
* Zakon o geološkim istraživanjima (‘’Sl. list RCG’’, br. 28/93, 27/94, 42/94 i 26/07 i „Sl. list CG“, br. 28/11);
* Zakon o zaštiti i zdravlju na radu („Sl. list CG“, br. 34/14 i 44/18);
* Zakon o planiranju prostora i izgradnji objekata (“Sl. list CG”, br. 64/17, 44/18, 63/18, 11/19 i 82/20);
* Zakon o procjeni uticaja na životnu sredinu („Sl. list RCG“, br. 75/18);
* Zakon o zaštiti prirode („Sl. list CG“, br. 54/16 i 18/19);
* Zakon o životnoj sredini („Sl. list CG“, br. 52/16 i 73/19);
* Zakon o zaštiti kulturnih dobara Crne Gore („Sllist CG“, br. 49/10, 40/11, 44/17 i 18/19);
* Zakon o državnoj imovini (“Sl. list CG”, br. 21/09 i 40/11);
* Uredba o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina („Sl. list CG“, br. 37/11 i 40/16);
* Uredba o visini sredstava za sanaciju i rekultivaciju prostora na kojem se izvode rudarski radovi, način obračunavanja, plaćanja i korišćenja tih sredstava („Sl. list CG“, br. 51/11);
* Uredba o načinu utvrđivanja naknada za korišćenje nepokretnosti u državnoj imovini (‘’Sl.list CG’’, br.132/21);
* Pravlnik o klasifikaciji, kategorizaciji i proračunu rezervi čvrstih mineralnih sirovina i vođenju evidencije o njima („Sl. list SFRJ“, br. 53/79);
* Pravilnik o rudarskim mjerenjima („Sl. list RCG“, br. 26/94);
* Pravilnik o izradi projekata geoloških istraživanja („Sl. list SRCG“, br. 9/85 i 16/85);
* Pravilnik o sadržini rudarskih projekata („Sl. list CG“, br. 74/09);
* Pravilnik o sadržaju zahtjeva i dokumentaciji za izdavanje dozvole za preradu i/ili zbrinjavanje otpada iz rudarstva ("Službeni list Crne Gore", br. 78/16)
* Pravilnik o tehničkim normativima za površinsku eksploataciju ležišta mineralnih sirovina („Sl. list SFRJ“, br. 62/87);
* Uputstvo o izradi godišnjeg tehničkog izvještaja i godišnjeg finansijskog izvještaja o poslovanju koncesionara koji imaju pravo na eksploataciju mineralnih sirovina („Sl. list RCG“, br. 10/95) i
* ostali propisi

**Napomena**

Prikazani parametri i podaci predstavljaju samo okvirnu ocjenu ekonomske opravdanosti investicije i nijesu garancija investitorima na osnovu koje imaju pravo na bilo kakvu štetu, već ponuđač prihvata kompletan rizik prilikom podnošenja ponude.

**P R I L O Z I**

**1.**  Nacrt Ugovora

* Prilog 1 – obrazac bankarske garancije za fazu detaljnih geoloških istraživanja
* Prilog 2 – obrazac bankarske garancije za ispunjavanje ugovornih obaveza
* Prilog 3 – obrazac bankarske garancije za rekultivaciju
* Prilog 4 - Tehnički izvještaj sa koordinatama graničnih tačaka ležišta “Žoljevica” .

**2.** Prilozi i uputstva

* Obrazac A – Podaci o ponuđaču
* Obrazac B – Tehnička ponuda
* Obrazac C – Forma bankarske garancije za ponudu
* Prilog 5 – Uputstvo za podnošenje ponuda

**3.** Javni poziv